ΘΕΑΤΡΙΚΟ

**Το κοριτσάκι με τα σπίρτα**

 *Διασκευή του ομωνύμου έργου του Χανς Κρίστιαν Άντερσεν*

**ΠΡΟΣΩΠΑ:** Αφηγητές, Κοριτσάκι, Περαστικοί

**Αφηγητής 1:** Παραμονή Πρωτοχρονιάς, η τελευταία νύχτα του χρόνου. Έξω πέφτει χιόνι κι ο αέρας

 φυσάει δυνατά. Μέσα στο σκοτάδι, ένα κοριτσάκι περπατάει στο δρόμο, χλωμό και λυπημένο.

Ξυπόλητο και κουρελιασμένο, τρέμει από το κρύο.

**Κοριτσάκι:** Πόσο κρυώνω!... Τι θα κάνω; Νύχτωσε και δεν πούλησα ούτε ένα κουτάκι.

**Αφηγητής 2:** Παραμονή Πρωτοχρονιάς απόψε, μες το χιόνι,

 σπίρτα στο δρόμο εσύ πουλάς, αχ, κι είσαι τόσο μόνη.

**Κοριτσάκι:** Χρόνια πολλά, χρόνια καλά, χρόνια ευτυχισμένα,

 κι αν περισσεύει μια δραχμή, σκεφτείτε με κι εμένα.

**Αφηγητής 3:** Μα ποιος να σταθεί να κοιτάξει; Τα σπίρτα σου ποιος να τα πάρει;

 Οι διαβάτες περνούν βιαστικοί, κανείς δεν έχει χρόνο να σταθεί.

*(Άνθρωποι φορτωμένοι με τσάντες και κουτιά περνάνε μπροστά από το κοριτσάκι. Χαρούμενες φωνές ακούγονται, γέλια και τραγούδια.)*

**Κοριτσάκι:** Πάρτε ένα κουτί σπίρτα…

**Περαστικός 1:** Δε θέλω! Πρόσεχε καλέ μη σε πατήσω! Δεν βλέπεις πως είμαι φορτωμένος;!

**Κοριτσάκι:** Ορίστε! Σπίρτα για το τζάκι σας κύριε!

**Περαστικός 2:** Δεν έχω ψιλά! Άσε με και βιάζομαι!

**Αφηγητής 4:** Κανένας δεν της δίνει σημασία.. Μάταια προσπαθεί να πουλήσει τα σπίρτα της. Τα μάτια της βουρκώνουν.. Κρυώνει και πεινάει. Αχ! Πώς πεινάει! Μα δεν έχει δεκάρα στη τσέπη της.

**Κοριτσάκι:** Ας ανάψω ένα σπίρτο να ζεσταθώ.

**Αφηγητής 5:** Ένα σπίρτο άναψε μες στ’ άσπρα δάχτυλά της

 πορτοκαλένιο άστραψε το χιόνι ολόγυρά της.

 Και ξάφνου εμφανίστηκε σαν όνειρο μπροστά της

 η Παναγιά με το μικρό Χριστό στην αγκαλιά της.

 *(To κοριτσάκι βλέπει σαν όνειρο μπροστά της τη σπηλιά όπου γεννήθηκε ο Χριστός. Πάει να*

 *προσκυνήσει.)*

 **Αφηγητής 6:** Και μες τη σπηλιά εκεί κάτω, άγγελοι άρχισαν χορό.

 Μα, σβήνει το σπίρτο και πέφτει σιωπή και σκοτάδι πυκνό.

 **Κοριτσάκι:** Ας ανάψω και δεύτερο σπίρτο να ζεσταθώ.

 **Αφηγητές (τραγούδι):** Ένα ακόμα σπίρτο άναψε μες τα άσπρα δάχτυλά της,

 πορτοκαλένιο άστραψε το χιόνι ολόγυρά της.

 Και ξάφνου μπρος στα πόδια της, μια σόμπα ασημένια,

 είδε να καίει με φωτιά ζεστή, μαλαματένια.

 Και το ποτάμι το βαθύ που ήταν παγωμένο,

 έλαμψε σαν παράθυρο τη νύχτα φωτισμένο.

 **Αφηγητής 7:** Και τότε το φτωχό κοριτσάκι είδε πως καθόταν δίπλα από ένα υπέροχο

 χριστουγεννιάτικό δέντρο. Τι έκπληξη! Τι ευτυχία!

*(Το κοριτσάκι βλέπει τον Άη Βασίλη να έρχεται με πολλά δώρα. Παιδιά χορεύουν και τραγουδούν τα κάλαντα της Πρωτοχρονιάς*. Σηκώνει τα χέρια του. Περιμένει το δικό του δώρο από τον Άη Βασίλη.*)*

**Αφηγητής 8:** Δεν μπορεί θα’ χει σίγουρα και γι’ αυτήν ένα δώρο ο Άη Βασίλης. Μα σαν σβήνει το σπίρτο που κρατάει, σβήνει μαζί με τη λάμψη του και αυτό το όνειρο. Μόνη και πάλι κοιτάει τις νιφάδες του χιονιού που αρχίζει να πέφτει απαλά. Ανάβει κι άλλο ένα σπίρτο.

 **Αφηγητές:** Και έρχεται μέσα απ΄το φως, όπως στα όνειρά της,

 η μάνα, που δε ζούσε πια, με τα φιλιά και τη ζεστή αγκαλιά της.

**Κοριτσάκι:** Μανούλα μη μ’ αφήσεις άλλο μοναχή τη νύχτα αυτή, κρυώνω και φοβάμαι.

 Αχ! Πάρε με μαζί σου μανούλα μου και πια δεν θα λυπάμαι!

**Αφηγητής 9:** Λίγες ώρες μετά ξημέρωσε Πρωτοχρονιά. Γύρω από το κοριτσάκι όλα τα σπίρτα ήταν

καμένα. Μα δεν πειράζει, αφού δεν ένιωθε πια ούτε κρύο, ούτε πείνα, ούτε αγωνία. Η ψυχούλα του ήταν κοντά στο Θεό μαζί με την καλή του μανούλα.

 **Αφηγητές:** Παραμονή Πρωτοχρονιάς, τώρα ποιος τη θυμάται;

 Αχ! Δεν τη σκέφτηκε κανείς, μοιάζει σαν να κοιμάται.

**ΤΕΛΟΣ**